《冬步梅蹊》
明代·陈繗

直入梅蹊小洞天，玉容惊起晓寒烟。饶他雪白宁居次，占得春寒却在前。

满地暗香浮蜡屐，临风古调弄徽弦。兴来尚忆林和靖，情思飘飘似昔年。

作者简介：陈繗，琼山人。明孝宗弘治六年（一四九三年）进士，翰林院检讨。有《唾馀集》。事见清道光《广东通志》卷六八。陈繗诗，以民国二十四年海南书局印《海南丛书》第五集《唾馀集》为底本。